Od početka veljače pojedinci i portali su prenosili promotivni vidio HTZ-a koji se nalazi na youtube-u ‘Slavonija – Tamo gdje je horizont uvijek zlatan‘ i ima 321 prikaz) i ništa u tome ne bi bilo loše da video koji treba prikazati Slavoniju u najboljem svjetlu, prikazati njene najveće adute i ljepote, tradiciju i ponos, gradove to zapravo i nije pokazao.

Gdje su tamburaši, kulen, rakija, šokci i šokice i poznata Slavonska trpeza? Gdje su Vinkovačke jeseni, Baranja, Zlatna dolina, najstariji kalendar u Europi? Gdje je Vučedolski muzej i Vinkovci kao kolijevka europske civilizacije? Gdje su ceste zlatne niti u Županji? Gdje je život na selu? Ili možda moćni Dunav? Kopački rit? Slobodno nastavite niz…

Goran Rihelj glavni urednik turističkog news portala HrTurizam.hr (na portalublog.vecernji.hr) dobro opisuje situaciju:

Hrvatska turistička zajednica objavila je promotivni video Slavonije kojem je motiv promocija destinacije s ciljem dolaska gostiju u Slavoniju. Inače, prvi video koji je i motiv pisanja ovog posta je pobrisan i postavljen je novi video koji ima malo više kadrova, no i dalje motiv pisanja ovog posta ostaje isti.

Zar je ovo stvarno slika Slavonije koju želimo prezentirati? Gdje je Slavonija uopće u ovom videu?

Stavite se u poziciju stranog gosta, da li bi ste došli u Slavoniju kada bi pogledali ovaj video? Što ovaj video predstavlja jednom stranom gostu? Gdje je onaj Wow efekt? Gdje su emocije, doživljaj i priča?

Iz oka Slavonca ovo svakako možemo nazvati kulturocidom. Znam teška riječ, no kada u promotivni video ne stavite kadrove bećarca koji je jedan od 13 dobara upisanih na UNESCO-vu listu nematerijalne baštine čovječanstva, onda svakako blago rečeno možemo reći o propustu, neznanju, neprofesionalizmu i nepoštivanju Slavonije.

Što ovaj video prodaje? Zašto se opet sramimo sami sebe? Zašto ne poštujemo niti cijenimo svoju kulturu, povijest i naslijeđe, naprotiv kao da je se sramimo. Paradoksalno, to je upravo naš najjači adut. Budimo to što jesmo jer turisti upravo to žele vidjeti, doživjeti i okusiti. Ne treba nam nova velika ideja našeg turizma, nego napokon moramo biti i prodavati ono što jesmo – Istrijani, Dalmatinci, Slavonci, Međimurci, Zagorci, Ličani …. Hrvati. Budimo ono što jesmo – autohtoni, autentični i vjerodostojni! To je priča koju moramo ispričati.

Gdje su tamburaši, kulen, rakija, šokci i šokice i poznata Slavonska trpeza? Gdje su Vinkovačke jeseni, Baranja, Zlatna dolina ,najstariji kalendar u Europi? Gdje je Vučedolski muzej i Vinkovci kao kolijevka europske civilizacije? Gdje su ceste zlatne niti u Županji? Gdje je život na selu? Ili možda moćni Dunav? Kopački rit? Slobodno nastavite niz…

Ako je redatelj videa modernom glazbenom pozadinom htio da video izgleda „svjetski“ onda je svakako pogriješio. Slavonija bez tamburaša nije Slavonija. Video treba biti autohtoni, vjerodostojni i autentično Slavonski. Video mora izazvati onaj Wow efekt, uvući Vas u priču, da ga lajkate i sherate, da jednostavno odmah želite doći u Slavoniju.

Video je produkcijski napravljen odlično, no nema apsolutno nikakvu promotivnu vrijednost za Slavoniju, dapače, samo radi štetu jer priča krivu sliku. Razočaran sam odnosom prema Slavoniji, pogotovo jer Slavonija ima nevjerojatne turističke potencijale, no još više me zabrinjava šutnja Slavonaca. Ako sami ne djelujemo u zaštiti tradicije, kulture i naslijeđa tko će to za nas raditi. Ako ne poštuješ sebe, neće te poštivati niti drugi. Gdje je nestao onaj poznati Đuka Begović u srcima Slavonaca?

Niti jedan destinacija pa niti Slavonija ne zaslužuje ovakav promotivni video bez emocija, duše i priče. Nakon više pregleda videa sve više i više imam osjećaj kako je video napravljen jer se moralo i nekome se nije dalo te se nije potrudio raspitati oko osnovnih motiva i priča oko Slavonije. Zar je bilo teško pitati regionalne i lokalne turističke zajednice za savjet? Možda se je autor i konzultirao s njima, no ni tu se ne bi iznenadio odgovorima koji su mu možda poslali.

Kao primjer ističem promotivni video od Ultra Europe Festivala.

To je to, zar ne? Jednostavno želiš biti dio te priče, doživjeti to na svojoj koži, biti na onoj jahti, jednostavno odmah želiš biti na Ultra Europe festivalu. To je promotivni video, koji je do danas pregledan preko 795.000 puta

Turizam se sastoji od emocija, doživljaja i priča. Pričajmo priče, zaključuje Goran Rihelj.



Dražen Stojčić iz multimedialnog studia Romulić&Stojčić vjerojatno jednog od najpoznatijeg i najkvalitetnijeg dvojca kada se radi o turističkoj prezentaciji ali i video uratcima vrhunske kvalitete čiji je zadnji uradak (Hvar – into the storm) obišao svijet, komentira na Facebook-u navedeni video:

‘Ako niste vidjeli, genijalci iz HTZ-a nedavno su objavili ‘promo’ video za Slavoniju. U međuvremenu su na prvotnu verziju dodali dva loša kadra osječke katedrale (u prvoj verziji filma uopće nema Osijeka) i tobože ‘sanirali’ štetu. Ostatak filma se sastoji od 70% njiva, oranica, vinograda, nigdje žive duše, valjda kao simbol masovnog odlaska ljudi iz našeg kraja. Ima nekoliko kadrova Đakova i Iloka, jedan kadar Vukovara i PUUUUUNO aero snimaka koje su ubrzavane do apsurdnih granica. Ne znam što rade ti indolentni ljudi u HTZ-u, ali onaj tko je odobrio ovo, a posebno onu prvu verziju, mora dobiti promptni otkaz. Bilo bi jako dobro da osječki mediji reagiraju na ovo, jer ova regija zaslužuje barem malo bolji tretman.’